ವಿಜಯಪುರ: ಶೇ 69.75ರಷ್ಟು ಮತದಾನ ವಿಜಯಪುರ: ಇಂಡಿ ಉಪ ವಿಭಾಗದಲ್ಲಿ 88 ಗ್ರಾಮ ಪಂಚಾಯ್ತಿಗಳಿಗೆ ಭಾನುವಾರ ನಡೆದ ಚುನಾವಣೆಯಲ್ಲಿ ಪ್ರಾಥಮಿಕ ಮಾಹಿತಿ ಪ್ರಕಾರ ಶೇ 69.75ರಷ್ಟು ಮತದಾನವಾಗಿದೆ. ಚಳಿಯನ್ನು ಲೆಕ್ಕಿಸದೇ ಮತದಾರರು ಬೆಳಿಗ್ಗೆಯೇ ಮತಗಟ್ಟೆಗೆ ಧಾವಿಸಿ ತಮ್ಮ ಹಕ್ಕು ಚಲಾಯಿಸಿದರು. ರೈತರು, ಮಹಿಳೆಯರು ಹೆಚ್ಚಿನ ಉತ್ಸಾಹದಿಂದ ಮತಗಟ್ಟೆಗೆ ಆಗಮಿಸಿ, ಸರದಿ ಸಾಲಿನಲ್ಲಿ ನಿಂತು ಮತ ಹಾಕಿದರು. ಬೆಳಿಗ್ಗೆ 7ರಿಂದ 9ರ ವರೆಗೆ ಶೇ 14.48, ಬೆಳಿಗ್ಗೆ 11ರ ವರೆಗೆ ಶೇ 21.19, ಮಧ್ಯಾಹ್ನ 1ರ ವರೆಗೆ ಶೇ 34.53, ಮಧ್ಯಾಹ್ನ 3ರ ವರೆಗೆ ಶೇ 58.33 ಹಾಗೂ ಸಂಜೆ 5ರ ವರೆಗೆ ಶೇ 69.75ರಷ್ಟು ಮತದಾನವಾಯಿತು. ಸಣ್ಣಪುಟ್ಟ ವಾಗ್ವಾದಗಳನ್ನು ಹೊರತು ಪಡಿಸಿದರೆ ಜಿಲ್ಲೆಯಾದ್ಯಂತ ಮತದಾನವು ಶಾಂತಿಯುತವಾಗಿ ನಡೆಯಿತು. ಹಕ್ಕು ಚಲಾಯಿಸಿದ ಕೋವಿಡ್ ಮತದಾರರು: ದೇವರ ಹಿಪ್ಪರಗಿ ತಾಲ್ಲೂಕಿನ ದೇವೂರು ಬೂತ್ನಲ್ಲಿ ಕೋವಿಡ್ ಪಾಸಿಟಿವ್ ಮತದಾರರು ಪಿಪಿ ಕಿಟ್ ಧರಿಸಿ, ಕೋವಿಡ್ ಮುನ್ನೆಚ್ಚರಿಕಾ ಕ್ರಮಗಳೊಂದಿಗೆ ಮತದಾನ ಪ್ರಕ್ರಿಯೆಯಲ್ಲಿ ಪಾಲ್ಗೊಳ್ಳುವ ಮೂಲಕ ಗಮನ ಸೆಳೆದರು. ಕೋವಿಡ್ ಪಾಸಿಟಿವ್ ಮತದಾರರಿಗಾಗಿ ವಿಶೇಷ ವ್ಯವಸ್ಥೆ ಮಾಡಲಾಗಿತ್ತು. ಜಿಲ್ಲಾಧಿಕಾರಿ ಪರಿಶೀಲನೆ: ಜಿಲ್ಲಾಧಿಕಾರಿ ಪಿ.ಸುನೀಲ್ ಕುಮಾರ್ ಅವರು ಸೂಕ್ಷ್ಮ ಮತಗಟ್ಟೆಗಳಾದ ದೇವರ ಹಿಪ್ಪರಗಿ ತಾಲ್ಲೂಕಿನ ಪಡಗಾನೂರ, ಸಿಂದಗಿ ತಾಲ್ಲೂಕಿನ ಕೋರಹಳ್ಳಿ, ಇಂಡಿ ತಾಲ್ಲೂಕಿನ ನಾದ ಬಿ.ಕೆ., ಸಾಲೊಟಗಿ, ಚವಡಿಹಾಳ, ಬಬಲಾದಿ, ಹಲಗುಣಕಿ ಮತಗಟ್ಟೆಗಳಿಗೆ ಭೇಟಿ ನೀಡಿ ಪರಿಶೀಲಿಸಿದರು. ಮತದಾನದ ವಿವರ ತಾಲ್ಲೂಕು ಶೇಕಡವಾರು ಇಂಡಿ 72.91 ಚಡಚಣ 67.91 ಸಿಂದಗಿ 68.11 ದೇವರಹಿಪ್ಪರಗಿ70.08